Politiet advarer mot livsfarlig sprit - to alvorlig syke
De to personene blir beskrevet som alvorlig syke, og helsevesenet varslet Hedmark politidistrikt om hendelsene mandag. - På bakgrunn av opplysningene fra helsevesenet mistenker vi at de to mennene i 50-årene kan ha fått i seg metanolholdig sprit. Boligene deres undersøkes nå slik at vi kan få mer konkrete opplysninger om hva de har inntatt, sier politioverbetjent Per Olaf Nordli ved Kongsvinger politistasjon.Overfor VG Nett bekrefter han at de to mennene tilhører det samme rusmiljøet. Han presiserer også at de foreløpig ikke vet at det er snakk om metanol, men at de mistenker det. Derfor går de tidlig ut for å advare andre som eventuelt kan komme til å få seg giftig sprit. - Vi frykter at det kan være metanolsprit i omløp i distriktet og at mange kan ha kjøpt det, sier Per Olaf Nordli. Han vet foreløpig ikke noe om når og hvor de to kan ha fått i seg den potensielle metanolspriten.Metanol, som også kalles tresprit er en giftig alkohol. Metanol kan føre til alvorlige symptomer og død hvis man drikker det. Først kan man få kvalme, brekninger, magesmerter og mild påvirkning av sentralnervesystemet, deretter synsproblemer og pustevansker. Metanol er et kjemikalium som blant annet brukes i industien, men har også blitt funnet i «smuglersprit». Forgiftninger med metanol krever rask og riktig behandling. I 2008 døde flere nordmenn etter å ha fått i seg metanol. Det samme skjedde tidlig på 2000-tallet. Da var det smuglersprit som var kilden. Eidskog kommune grenser mot Kongsvinger og Sør-Odal i nord, og er også grensekommune mot Sverige. I høst døde en rekke mennesker etter at metanol ble spredd i Tsjekkia. Landet innførte da midlertidig totalforbud mot brennevin.
To personer fra Eidskog kommune i Hedmark er innlagt på sykehus med sannsynlig metanolforgiftning.